บาทเปิด31.20/22 แข็งค่าต่อ
ธนาคารซีไอเอ็มบี ไทย รายงาน เงินบาทเปิด 31.20/22 แนวโน้มยังแข็งค่าต่อตามภูมิภาค มองกรอบ 31.15-31.25
24 ส.ค. 2555

ธนาคารซีไอเอ็มบี ไทย รายงาน เงินบาทเปิด 31.20/22 แนวโน้มยังแข็งค่าต่อตามภูมิภาค มองกรอบ 31.15-31.25
นักบริหารเงิน จากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 31.20/22 บาท/ดอลลาร์ ใกล้เคียงกับเย็นวานนี้ที่ปิดตลาดที่ระดับ 31.18/20 บาท/ดอลลาร์ 
แนวโน้มเงินบาทวันนี้คาดว่ายังมีทิศทางที่แข็งค่าตามสกุลเงินอื่นๆ ในภูมิภาค หลังจากที่ดอลลาร์สหรัฐปรับตัวอ่อนค่าลง เนื่องจากนักลงทุนมองว่ามีแนวโน้มที่ธนาคารกลางสหรัฐ(FED) อาจจะดำเนินมาตรการ QE3 รวมทั้งมาตรการที่ธนาคารกลางยุโรป(ECB) จะนำมาใช้ในการกระตุ้นเศรษฐกิจในยูโรโซน 
"มองว่าบาทยังแข็งค่าตามภูมิภาค ตลาดยังให้ความหวังเกี่ยวกับมาตรการกระตุ้นเศรษฐกิจของ FED และ ECB แต่บาทอาจจะแกว่ง เพราะล่าสุดตัวเลข PMI(ดัชนีผู้จัดการฝ่ายจัดซื้อ) เดือนส.ค.ของยุโรปออกมาไม่ดี...จากที่ตลาดคาดการณ์ว่าจะมีการทำ QE3 เลยทำให้ดอลลาร์อ่อนค่าลง" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 78.50/54 เยน/ดอลลาร์ ส่วนเงินยูโรอยู่ที่ระดับ 1.2562/2564 ดอลลาร์/ยูโร
นักบริหารเงิน คาดว่า เงินบาทวันนี้แนวโน้มน่าจะยังแข็งค่า ให้กรอบการเคลื่อนไหวที่ 31.15-31.25 บาท/ดอลลาร์